<classify> MAKAMU Mwenyekiti wa CCM Zanzibar na Rais wa Zanzibar, Dk Ali Mohamed Shein ameiunga mkono kauli ya Wazee wa CCM wa Wilaya ya Kusini Unguja ya kuwa Wilaya hiyo itaendelea kuwa ngome ya CCM katika siasa.Dk Shein alisema hayo jana kwenye Ukumbi wa Skuli ya Kizimkazi Mkunguni, Wilaya ya Kusini Unguja, Mkoa wa Kusini Unguja wakati alipofanya mazungumzo na wazee wa wilaya ya hiyo.Alisema Wilaya ya Kusini Unguja ina historia kubwa na CCM hivyo anaamini wilaya hiyo ina uwezekano mkubwa wa kuendelea kuwa ngome ya chama hicho. Alieleza kuwa ushindi wa CCM katika chaguzi zake zote ni jambo ambalo halina mbadala kwani hilo ni agizo la katiba ya chama hicho kutokana na malengo iliyojiwekea.Alisema malengo ya CCM yako wazi kwamba chama hicho kimeundwa kwa lengo la kushinda Uchaguzi Mkuu na Uchaguzi wa Serikali za Mitaa kwa Tanzania Bara na Zanzibar. Aidha, alisema viongozi wote ambao wako madarakani na wale wasio madarakani bado wana nafasi kubwa ya kuipigania CCM kama wanavyofanya wazee hao na mabaraza yao pamoja na jumuiya za chama hicho.Aliwataka viongozi na wanachama wa CCM kufanya kazi na wazee na kuwasaidia waendelee kukiimarisha chama. Alieleza haja kwa wazee kuwaeleza vijana juu ya heshima ya wazee na vipi wazee wanatakiwa kuenziwa na kutunzwa sambamba na kupewa heshima yao kutokana na mambo makubwa waliyoyafanya. Rais Shein alisema Serikali ya Mapinduzi ya Zanzibar inathamini na inazijali juhudi za wazee walizozichukua hadi kupelekea kupatikana uhuru wa Tanganyika na uhuru wa Zanzibar kupitia vyama vya ASP na TANU.Katika hotuba yake aliyoitoa mbele ya wazee hao wa CCM na viongozi wengine wakuu wa chama hicho, Rais Dk Shein alisema wazee ndio walioijenga Zanzibar na kuleta ukombozi na hatimaye kuwakomboa wanyonge.Alieleza kuwa ipo haja ya kupokea mawazo ya wazee sambamba na kuwaheshimu na kuwalinda wazee kwani kuna kila sababu ya kufanya hivyo hasa ikizingatiwa historia ya wazee katika kupigania uhuru wa nchi hii. Alisema ushindi kwa CCM ni lazima ili Mapinduzi ya Januari 12, 1964 yaendelee kulindwa na yaendelezwe sambamba na kudumisha Muungano wa Tanganyika na Zanzibar ulioasisiwa na Mwalimu Julius Nyerere na Abeid Amani Karume.  <topic>: KITAIFA 